Document ID: 32002D0840

KOMMISSIONENS BESLUTNING
af 23. oktober 2002
om listen over anlæg i tredjelande, der er godkendt til at bestråle fødevarer
(meddelt under nummer K(2002) 3994)
(EØS-relevant tekst)
(2002/840/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 1999/2/EF af 22. februar 1999 om indbyrdes tilnærmelse af medlemsstaternes lovgivning om levnedsmidler og levnedsmiddelingredienser, som er behandlet med ioniserende stråling (1), særlig artikel 9, stk. 2, og
ud fra følgende betragtninger:
(1)
I henhold til direktiv 1999/2/EF må et levnedsmiddel, der er behandlet med ioniserende stråling, kun indføres fra tredjelande, hvis det er behandlet på et bestrålingsanlæg, der er godkendt af Fællesskabet.
(2)
Kommissionen har modtaget en ansøgning om godkendelse fra tre bestrålingsanlæg i Sydafrika og et i Ungarn via de pågældende landes ansvarlige myndigheder. Kommissionens eksperter har inspiceret bestrålingsanlæggene for at kontrollere, om de opfylder kravene i direktiv 1999/2/EF, og især, om det ved offentligt tilsyn sikres, at kravene i artikel 7 i nævnte direktiv overholdes.
(3)
Anlæggene i Sydafrika og Ungarn opfyldte de fleste af kravene i direktiv 1999/2/EF. De mangler, Kommissionen konstaterede, er på hensigtsmæssig vis blevet afhjulpet af Sydafrikas og Ungarns ansvarlige myndigheder. Den liste, der opstilles ved denne beslutning, bør regelmæssigt tages op til fornyet behandling.
(4)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Listen over godkendte bestrålingsanlæg, jf. artikel 9, stk. 2, i direktiv 1999/2/EF, er fastsat i bilaget til denne beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 23. oktober 2002.

Labels: 17
16
7
3
18